als_Latn dik_Latn sag_Latn
Një sfidë e mbushur me emocione por pa fitues. Derbi shqiptar i Tetovës mes Renovës dhe Shkëndijës i zhvilluar në qytetin e Kërcovës përfundoi në barazim pa gola, me skuadrën e Shëptim Duros që humbi kështu një mundësi të shkëlqyer për të barazuar në kuotën e 36 pikëve Vardarin e Shkupit që kryeson klasfikimin në kampionatin maqedonas. Në fakt sfida Renova-Shkëndija duhej të luhej të Dielën por për shkak të kushteve të këqija të motit që rënduan shumë terrenin e fushës në Kërcovë, sfida u zhvendos të zhvillohej këtë të Hënë në orën 13. Takimi i vlefshëm për javën e 13-të nisi me dominimin e Shkëndijës. Kuqezinjtë patën disa raste të mira për të realizuar me Pollozhanin dhe dy brazilianët Karlinjos dhe Zhunior në minutat e para por asnjëri prej tyre nuk arriti të shënjestronte saktë portën e mbrojtur nga Efremov.
Në minutën e 36-të një shans i artë për të kaluar, Shkëndijën në avantazh iu paraqit Besart Ibraimit, por sulmuesi i miqëve u vonua në goditje. Edhe pjesa e dytë foli përgjithësisht për Shkëndijën me Renovën që mundohej të ngacomte portën e mbrojtur Jovanovski vetëm me kundërsulme. Në minutën e 55-të Ibraimi konfirmoi edhe njëherë tjetër se nuk ishte në ditën e tij më të mirë duke u vonuar sërish në goditje përballë portierit Efremov. Rrjetat mbetën të paprekura deri në fund me Renovën që iu gëzua pikës së marrë ndërsa zhgënjimi ishte i madh te Shkëndija pas këtij barazimi dhe kjo u pa qartë në deklaratën e trajnerit Shëptim Duro në përfundim të ndeshjes.
als_Latn als_Latn